മദ്യപിച്ചെത്തി, വനിതാ നേതാക്കളെ അസഭ്യം പറഞ്ഞുവെന്ന് കോണ്ഗ്രസ് നേതാക്കള് ജോജുവിനെ വൈദ്യപരിശോധനയ്ക്ക് വിധേയനാക്കി കൊച്ചി: പ്രതിഷേധത്തിനിടെ മദ്യപിച്ചെത്തി വനിതാ പ്രവര്ത്തകരോട് ജോജു അപമര്യാദയായി പെരുമാറിയെന്ന് ഡി.സി.സി പ്രസിഡന്റ് മുഹമ്മദ് ഷിയാസ്. കാറില് മദ്യക്കുപ്പികളടക്കം ഉണ്ടായിരുന്നുവെന്നും ജോജുവിനെതിരെ നടപടി വേണമെന്നും കോണ്ഗ്രസ് നേതാക്കള് ആവശ്യപ്പെട്ടു. ഇന്ധന വില വര്ധനവിനെതിരെയാണ് പ്രതിഷേധമെന്നും സാധാരണക്കാര്ക്ക് വേണ്ടിയാണ് സമരമെന്നും കോണ്ഗ്രസ് നേതാക്കള് ഓര്മ്മിപ്പിച്ചു. മുന്കൂട്ടി അനുമതി വാങ്ങിയാണ് റോഡ് തടയാന് എത്തിയതെന്നും കോണ്ഗ്രസ് നേതാക്കള് പറയുന്നു. സമാധാനമായി സമരം നടക്കുന്നതിനിടെ ജോജു പ്രശ്നമുണ്ടാക്കുകയായിരുന്നുവെന്നാണ് സമരക്കാരുടെ വാദം. സംഭവത്തില് നടനെതിരെ പൊലിസ് നടപടി വേണമെന്നും ഉടന് തന്നെ രേഖാമൂലം പരാതി നല്കുമെന്നും വനിതാ നേതാവ് പ്രതികരിച്ചു. അതേസമയം, ഞാന് ഈ അവസരത്തിലെന്നല്ല ഒരു അവസരത്തിലും സ്ത്രീകളോട് അപമര്യാദയായി പെറുമാറാറില്ലെന്നും മദ്യപിച്ചിട്ടില്ലെന്ന് തെളിയിക്കുമെന്നും ജോജു പറഞ്ഞു. ഞാന് ചെയ്ത കാര്യത്തില് എനിക്ക് തെറ്റ് തോന്നുന്നില്ല. ഒരു രാഷ്ട്രീയപാര്ട്ടിക്കും എതിരല്ലെന്നും അദ്ദേഹം പറഞ്ഞു. ജോജുവിനെ ആശുപത്രിയിലെത്തിച്ച് വൈദ്യ പരിശോധനയ്ക്ക് വിധേയനാക്കി. ജനജീവിതം സ്തംഭിപ്പിച്ച് വൈറ്റില ഇടപ്പള്ള ദേശീയപാത തടഞ്ഞ് കോണ്ഗ്രസ് നടത്തിയ സമരത്തിനിടെയാണ് പ്രതിഷേധവുമായി നടന് ജോജു ജോര്ജ് എത്തിയത്. സംഘര്ഷത്തിന് പിന്നാലെ സമരക്കാര് ജോജുവിന്റെ വാഹനത്തിന്റെ ചില്ല് തകര്ത്തു.